Anna Kajalina

**Anna Kajalina** (sündinud 8. märtsil 1991 Tallinnas) on eesti võrkpallur.

Ta on tulnud Prantsusmaa meistriks ning oli esimene Eesti naisvõrkpallur, kes mängis Itaalia kõrgliigas.

## Sportlaskarjäär
### Noorteklassid
Kajalina hakkas võrkpalliga tegelema Narvas, kus ta esimene treener oli Galina Alfjorova. Narva Spordikool Energia võistkonnaga on ta eri vanuseklassides tulnud korduvalt Eesti meistriks ja võitnud Eesti karika.

Ta kuulus aastatel 2003–2008 Eesti noortekoondistesse, kus ta treenerid olid eri vanuseklassides Peeter Vahtra, Galina Alfjorova, Raivo Jeenas ja Riina Ernits. 2007. aastal jõuti U18 vanuseklassi Euroopa meistrivõistluste finaalturniirile, kus saadi kümnes koht.

### Eesti võrkpallikoondis
Kajalina on esindanud Eestit 2016. aastal kolmes mängus. Ta on olnud kutsutud koondisse korduvalt, kuid ülejäänud aastatel on ta erinevatel põhjustel kutsetest loobunud. Kajalina ütles meediale juba 2007. aastal, et eelistaks esindada mõne tugevama riigi koondist, et tiitlivõistlustel tugevamas konkurentsis olla.

### Klubivõrkpall
Kajalina pikkust ja füüsilisi eeldusi peeti perspektiivikaks ning treenerid olid huvitatud, et ta võimalikult varakult saaks mängida ja treenida tugevas seltskonnas. Ta treenis küll põhiliselt Narvas, kuid kuna seal meistriliiga naiskond puudus, siis asus Eesti meistriliiga tasemel mängima 2004. aasta sügisel Audentese SG/NK ridades. Hooaja 2008/09 eel olid tal terviseprobleemid ning sel hooajal ta meistriliigas kaasa ei teinud.

Hooajast 2009/10 liitus Kajalina Itaalia meistriliiga naiskonnaga Piacenza Rebecchi, kus mängis kolm hooaega. Sellega sai temast esimene eesti naisvõrkpallur, kes on mänginud Itaalia tugevaimas liigas. Esimesed kaks aastat mängiti viimastel kohtadel, kuid hooajal 2011/12 jõuti Itaalia karikafinaali, kus saadi teine koht. Kajalina võistkonnas põhimängijate hulka ei kuulunud.

Hooajaks 2012/13 liitus ta Itaalia esiliigaklubiga Pavia Riso Scotti. Itaalia esiliigas saadi neljas koht. Kajalina oli läbi hooaja naiskonna kõige suurem punktitooja ning kogu liigas selles arvestuses kolmas.

Hooajaks 2013/14 vahetas ta Itaalia esiliigas klubi ning liitus Montichiari Metalleghe Sanitarsiga. Klubi oli edukas ja võitis esiliiga, kuid Kajalina oli vigastustega kimpus ning jättis hooaja põhimõtteliselt vahele, osaledes vaid neljas mängus.

Hooajaks 2014/15 vahetas ta taas Itaalia esiliigas klubi ning liitus Bolzano Volksbank Sudtiroliga. Võideti Itaalia esiliiga karikavõistlused ja Itaalia esiliiga, millega tõusis võistkond järgmiseks aastaks Itaalia meistriliigasse. Kajalina oli naiskonna üks põhimängijaid läbi hooaja.

Hooajaks 2015/16 liitus ta Prantsusmaa meistriliigaklubiga Saint-Raphaël Var, kus mängis kaks hooaega. Esimesel hooajal tuldi üllatuslikult Prantsusmaa meistriks, kui hooaja eel oli klubi eesmärgiks liigasse püsima jäämine. Teise hooaja alguses võideti Prantsusmaa superkarikas. Kajalina tegi debüüdi CEV Meistrite liigas, kus alagrupis ühtegi võitu ei saadud. Prantsusmaa meistrivõistlustel langeti konkurentsist poolfinaalis. Kajalina oli üks naiskonna põhimängijaid.

Hooajaks 2017/18 naasis ta Itaalia esiliigasse ja mängis Conad Olimpia Teodora Ravennas. Klubi oli esiliiga uustulnuk ning lõpetas liiga 11. kohal, millega jäädi liigasse püsima. Kajalina oli naiskonna üks põhimängijatest.

Hooajaks 2018/19 vahetas ta Itaalia esiliiga klubi ja liitus Pallavolo Pinerologa. Itaalia esiliigas jäädi oma alagrupis seitsmendaks. Väljalangemismängudel suudeti liigasse püsima jääda. Kajalina oli läbi hooaja naiskonna kõige suurem punktitooja.

Hooajaks 2019/20 vahetas ta Itaalia esiliigas klubi ning liitus ASD Cutrofianoga. Itaalia esiliigas jäädi oma alagrupis seitsmendaks. Väljalangemisgrupis oldi kolmandad, kui hooaeg koroonapandeemia tõttu peatati. Kajalina oli naiskonna üks põhimängijaid.

Hooaja 2020/21 jättis ta vahele, kuid 2021/22 liitus Prantsusmaa esiliigaklubiga Olympique de Mougins. Oma alagrupis jäädi teisele kohale ning *play-off* alagrupis saadi kolmas koht.

## Saavutused
**Riikide meistrivõistlused**
*2015/16  Prantsusmaa meistrivõistlused Saint-Raphaël Variga

**Välismaa esiliigad**
*2014/15  Itaalia esiliiga Bolzano Volksbank Sudtiroliga

**Riikide karikavõistlused**
*2011/12  Itaalia karikavõistlused Piacenza Rebecchiga
*2014/15  Itaalia esiliiga karikavõistlused Bolzano Volksbank Sudtiroliga
*2016/17  Prantsusmaa superkarikavõistlused Saint-Raphaël Variga

## Tunnustus
***[[Aasta parim võrkpallur|Eesti parim noorvõrkpallur neidudest]]:** 2008.

## Isiklikku
Kajalina kasvas Narvas ning omandas põhi- ja keskhariduse Narva Soldino Koolis.

## Viited

## Välislingid
* Anna Kajalina profiil Itaalia A-seeria kodulehel
* "Anna Kajalina aitas võita Itaalia hõbedast naiskonda" Delfi, 28. september 2009
* "Ülipikk Kajalina põlgab Eesti koondist" Postimees, 06.04.2010